title: Kommissionens gennemførelsesforordning (EU) 2017/777 af 4. maj 2017 om indledning af en fornyet undersøgelse af Rådets gennemførelsesforordning (EU) nr. 501/2013 (om udvidelse af den endelige antidumpingtold på importen af cykler med oprindelse i Folkerepublikken Kina til også at omfatte importen af cykler afsendt fra Indonesien, Malaysia, Sri Lanka og Tunesien uanset om varen er angivet med oprindelse i Indonesien, Malaysia, Sri Lanka og Tunesien) med henblik på at fastslå, om der kan bevilges en fritagelse for disse foranstaltninger til en tunesisk eksporterende producent, om ophævelse af antidumpingtolden på importen fra denne eksporterende producent og om registrering af importen fra denne eksporterende producent

text:
               5.5.2017

               DA

               Den Europæiske Unions Tidende

               L 116/20

         KOMMISSIONENS GENNEMFØRELSESFORORDNING (EU) 2017/777
   af 4. maj 2017
   om indledning af en fornyet undersøgelse af Rådets gennemførelsesforordning (EU) nr. 501/2013 (om udvidelse af den endelige antidumpingtold på importen af cykler med oprindelse i Folkerepublikken Kina til også at omfatte importen af cykler afsendt fra Indonesien, Malaysia, Sri Lanka og Tunesien uanset om varen er angivet med oprindelse i Indonesien, Malaysia, Sri Lanka og Tunesien) med henblik på at fastslå, om der kan bevilges en fritagelse for disse foranstaltninger til en tunesisk eksporterende producent, om ophævelse af antidumpingtolden på importen fra denne eksporterende producent og om registrering af importen fra denne eksporterende producent
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) 2016/1036 af 8. juni 2016 om beskyttelse mod dumpingimport fra lande, der ikke er medlemmer af Den Europæiske Union (1) (»antidumpinggrundforordningen«), særlig artikel 11, stk. 4, artikel 13, stk. 4, og artikel 14, stk. 5,
   efter at have underrettet medlemsstaterne, og
   ud fra følgende betragtninger:
   1.   ANMODNING

               (1)

               Europa-Kommissionen (»Kommissionen«) modtog en anmodning om fritagelse for antidumpingforanstaltningerne vedrørende importen af cykler med oprindelse i Folkerepublikken Kina, der er udvidet til også at omfatte cykler afsendt fra Indonesien, Malaysia, Sri Lanka og Tunesien, uanset om varen er angivet med oprindelse i Indonesien, Malaysia, Sri Lanka og Tunesien, i henhold til antidumpinggrundforordningens artikel 11, stk. 4, og artikel 13, stk. 4.

               (2)

               Anmodningen blev indgivet den 13. september 2016 af Look Design System SA (»ansøgeren«), en eksporterende producent af cykler i Tunesien (»det pågældende land«).

         2.   DEN UNDERSØGTE VARE

               (3)

               Den undersøgte vare er cykler uden motor (herunder trehjulede transportcykler, men ikke unicykler), afsendt fra Indonesien, Malaysia, Sri Lanka og Tunesien, uanset om varen er angivet med oprindelse i Indonesien, Malaysia, Sri Lanka og Tunesien, i øjeblikket henhørende under KN-kode ex 8712 00 30 og ex 8712 00 70 (Taric-kode 8712003010 og 8712007091).

         3.   GÆLDENDE FORANSTALTNINGER

               (4)

               Den 29. maj 2013 ændrede Rådet ved forordning (EU) nr. 502/2013 (2) Rådets gennemførelsesforordning (EU) nr. 990/2011 (3) om indførelse af en endelig antidumpingtold på importen af cykler med oprindelse i Folkerepublikken Kina efter en interimsundersøgelse i henhold til artikel 11, stk. 3, i Rådets forordning (EF) nr. 1225/2009 (4).

               (5)

               Samme dato udvidede Rådet ved gennemførelsesforordning (EU) nr. 501/2013 (5) foranstaltningerne over for importen af cykler med oprindelse i Folkerepublikken Kina til også at omfatte importen af cykler afsendt fra Indonesien, Malaysia, Sri Lanka og Tunesien, uanset om varen er angivet med oprindelse i Indonesien, Malaysia, Sri Lanka og Tunesien.

               (6)

               Den 18. maj 2015 udvidede Kommissionen ved gennemførelsesforordning (EU) 2015/776 (6) foranstaltningerne over for importen af cykler med oprindelse i Folkerepublikken Kina til også at omfatte importen af cykler afsendt fra Cambodja, Pakistan og Filippinerne, uanset om varen er angivet med oprindelse i Cambodja, Pakistan og Filippinerne.

         4.   BEGRUNDELSE FOR DEN FORNYEDE UNDERSØGELSE

               (7)

               Ansøgeren hævdede, at han ikke er forretningsmæssigt forbundet med nogen af eksportørerne eller producenterne i det pågældende land, som er omfattet af antidumpingforanstaltningerne over for den undersøgte vare.

               (8)

               Ansøgeren hævdede desuden ikke at have eksporteret den undersøgte vare til Unionen i den undersøgelsesperiode, der blev anvendt i den undersøgelse, som førte til de udvidede foranstaltninger, dvs. fra 1. september 2011 til 31. august 2012.

               (9)

               Ansøgeren hævdede endvidere, at han ikke har omgået de gældende foranstaltninger.

               (10)

               Sluttelig forelagde ansøgeren bevis for, at han ikke har eksporteret den undersøgte vare til Unionen i august 2016.

         5.   SAGSFORLØB

   5.1.   Indledning

               (11)

               Kommissionen undersøgte de foreliggende oplysninger og konkluderede, at der var tilstrækkelige beviser til at berettige indledningen af en undersøgelse, jf. antidumpinggrundforordningens artikel 11, stk. 4, og artikel 13, stk. 4, med henblik på at fastslå, om ansøgeren kan fritages for de udvidede foranstaltninger.
               EU-virksomheder, der vides at være berørt af sagen, er blevet underrettet om anmodningen om en fornyet undersøgelse og har fået lejlighed til at fremsætte bemærkninger, men der er ikke blevet modtaget nogen bemærkninger.

         5.2.   Ophævelse af de gældende antidumpingforanstaltninger og registrering af importen

               (12)

               Den gældende antidumpingtold bør ophæves, for så vidt angår importen af den undersøgte vare, som fremstilles og sælges af ansøgeren med henblik på eksport til Unionen, jf. antidumpinggrundforordningens artikel 11, stk. 4.

               (13)

               Samtidig bør denne import registreres i overensstemmelse med antidumpinggrundforordningens artikel 14, stk. 5, for at sikre, at der kan opkræves antidumpingtold fra datoen for registrering af denne import, hvis den fornyede undersøgelse fører til en konklusion om, at ansøgeren omgår de gældende foranstaltninger. Størrelsen af ansøgerens eventuelle fremtidige afgiftstilsvar kan ikke beregnes på dette tidspunkt i undersøgelsen.

         5.3.   Nuværende undersøgelsesperiode

               (14)

               Undersøgelsen dækker perioden fra 1. april 2016 til 31. marts 2017 (»den nuværende undersøgelsesperiode«).

         5.4.   Undersøgelse af ansøgeren

               (15)

               Kommissionen fremsender et spørgeskema til ansøgeren for at indhente de oplysninger, som den anser for nødvendige for sin undersøgelse. Ansøgeren skal indsende det udfyldte spørgeskema senest 37 dage efter datoen for denne forordnings ikrafttræden, medmindre andet er fastsat, jf. antidumpinggrundforordningens artikel 6, stk. 2.

         5.5.   Andre skriftlige bemærkninger

               (16)

               I henhold til bestemmelserne i denne forordning opfordres alle interesserede parter til at tilkendegive deres synspunkter, indsende oplysninger og fremlægge dokumentation herfor. Medmindre andet er angivet, skal disse oplysninger med tilhørende dokumentation være Kommissionen i hænde senest 37 dage efter datoen for denne forordnings ikrafttræden.

         5.6.   Mulighed for at blive hørt af Kommissionens undersøgelsestjenester

               (17)

               Alle interesserede parter kan anmode om at blive hørt af Kommissionens undersøgelsestjenester. Enhver anmodning om at blive hørt skal fremsættes skriftligt med angivelse af årsagerne til anmodningen. For høringer angående emner, der vedrører undersøgelsens indledende fase, skal anmodningen indgives senest 15 dage efter datoen for denne forordnings ikrafttræden. Derefter skal en anmodning om at blive hørt fremsættes inden for de særlige frister, som Kommissionen fastsætter i sin kommunikation med parterne.

         5.7.   Vejledning om indgivelse af skriftlige bemærkninger og indsendelse af udfyldte spørgeskemaer og korrespondance

               (18)

               Oplysninger, der forelægges Kommissionen som led i handelsbeskyttelsesundersøgelser, må ikke være omfattet af ophavsret. Interesserede parter skal, inden de forelægger Kommissionen oplysninger og/eller data, der er omfattet af tredjemands ophavsret, anmode indehaveren af ophavsrettighederne om en særlig tilladelse, som udtrykkeligt tillader Kommissionen a) at anvende oplysningerne og dataene i forbindelse med denne handelsbeskyttelsesprocedure og b) at forelægge interesserede parter, der er berørt af denne undersøgelse, oplysningerne og/eller dataene i en form, der gør det muligt for dem at udøve deres ret til forsvar.

               (19)

               Alle skriftlige bemærkninger, herunder de oplysninger, hvorom der anmodes i denne forordning, udfyldte spørgeskemaer og korrespondance fra interesserede parter, for hvilke der anmodes om fortrolig behandling, skal forsynes med påtegningen »Limited« (7).

               (20)

               Interesserede parter, der indgiver oplysninger, der er forsynet med påtegningen »Limited«, anmodes om at indgive ikke-fortrolige sammendrag heraf, som forsynes med påtegningen »For inspection by interested parties«, jf. antidumpinggrundforordningens artikel 19, stk. 2. Disse sammendrag bør være tilstrækkeligt detaljerede til at sikre en rimelig forståelse af de fortrolige oplysningers egentlige indhold. Hvis en interesseret part indsender fortrolige oplysninger uden også at indsende et ikke-fortroligt sammendrag, der opfylder kravene til form og indhold, kan der ses bort fra sådanne fortrolige oplysninger.

               (21)

               Interesserede parter opfordres til at indsende deres bemærkninger og anmodninger, inklusive scannede fuldmagter og erklæringer, pr. e-mail, dog med undtagelse af omfattende besvarelser, som de skal aflevere personligt eller sende anbefalet på en CD-ROM eller DVD. Ved brug af e-mail giver de interesserede parter udtryk for deres accept af de regler, der gælder for elektronisk kommunikation, og som findes i dokumentet »Korrespondance med Europa-Kommissionen i handelsbeskyttelsessager«, der er tilgængeligt på webstedet for Generaldirektoratet for Handel: http://trade.ec.europa.eu/doclib/docs/2014/june/tradoc_152565.pdf. Interesserede parter skal anføre deres navn, adresse, telefonnummer og en gyldig e-mailadresse og sikre, at denne e-mailadresse er en fungerende officiel virksomhedspostkasse, som tjekkes dagligt. Når Kommissionen har modtaget disse kontaktoplysninger, vil den udelukkende kommunikere med de interesserede parter pr. e-mail, medmindre de udtrykkeligt har ønsket at modtage alle dokumenter fra Kommissionen på anden vis, eller medmindre dokumenternes art forudsætter brug af anbefalet post. Interesserede parter kan i ovenstående retningslinjer for kommunikation med interesserede parter finde supplerende regler og oplysninger om korrespondance med Kommissionen, herunder de principper, der gælder for indsendelse af bemærkninger pr. e-mail.
               Kommissionens postadresse:

                           Europa-Kommissionen

                           Generaldirektoratet for Handel

                           Direktorat H

                           Kontor: CHAR 04/039

                           1049 Bruxelles/Brussel

                           BELGIEN

                           E-mail: TRADE-R662-BICYCLES-CIR@ec.europa.eu

         6.   MANGLENDE SAMARBEJDSVILJE

               (22)

               Hvis en af de interesserede parter nægter at give adgang til nødvendige oplysninger, undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes afgørelser, positive eller negative, på grundlag af de foreliggende faktiske oplysninger, jf. antidumpinggrundforordningens artikel 18.

               (23)

               Konstateres det, at en interesseret part har meddelt urigtige eller vildledende oplysninger, kan der ses bort fra disse oplysninger, og der kan gøres brug af de foreliggende faktiske oplysninger.

               (24)

               Hvis en interesseret part udviser manglende eller begrænset samarbejdsvilje, og undersøgelsesresultaterne derfor baseres på de foreliggende faktiske oplysninger i overensstemmelse med antidumpinggrundforordningens artikel 18, kan resultatet blive mindre gunstigt for den pågældende part, end hvis der var udvist samarbejdsvilje.

               (25)

               Indgives der ikke svar elektronisk, anses dette ikke for manglende samarbejdsvilje, forudsat at den interesserede part påviser, at indgivelse af svar på den ønskede måde ville indebære en urimelig ekstra byrde eller urimelige ekstra omkostninger. I givet fald skal den interesserede part omgående kontakte Kommissionen.

         7.   HØRINGSKONSULENT

               (26)

               Interesserede parter kan anmode om, at høringskonsulenten i handelsprocedurer griber ind. Høringskonsulenten optræder som formidler mellem de interesserede parter og Kommissionens undersøgelsestjenester. Høringskonsulenten gennemgår anmodninger om aktindsigt, tvister med hensyn til oplysningernes fortrolighed, anmodninger om forlængelse af frister og anmodninger fra tredjeparter om at blive hørt. Høringskonsulenten kan foranstalte en høring med en individuel interesseret part og mægle for at sikre, at de interesserede parters ret til at forsvare sig udøves fuldt ud. Høringskonsulenten vil også skabe mulighed for en høring med parterne, hvor der bliver lejlighed til at fremsætte andre synspunkter og fremføre modargumenter.

               (27)

               En anmodning om en høring med høringskonsulenten skal indgives skriftligt og begrundes. For så vidt angår høringer om spørgsmål vedrørende den indledende fase af undersøgelsen, skal anmodningen fremsættes senest 15 dage efter datoen for denne forordnings ikrafttræden. Derefter skal en anmodning om at blive hørt fremsættes inden for de særlige frister, som Kommissionen fastsætter i sin kommunikation med parterne.

               (28)

               Interesserede parter kan finde yderligere oplysninger og kontaktoplysninger på høringskonsulentens sider på Generaldirektoratet for Handels hjemmeside: http://ec.europa.eu/trade/trade-policy-and-you/contacts/hearing-officer/.

         8.   TIDSPLAN FOR UNDERSØGELSEN

               (29)

               Undersøgelsen vil i henhold til antidumpinggrundforordningens artikel 11, stk. 5, blive afsluttet senest ni måneder efter datoen for denne forordnings ikrafttræden.

         9.   BEHANDLING AF PERSONOPLYSNINGER

               (30)

               Personoplysninger, som indsamles i forbindelse med denne undersøgelse, vil blive behandlet i overensstemmelse med Europa-Parlamentets og Rådets forordning (EF) nr. 45/2001 (8) —

         VEDTAGET DENNE FORORDNING:
   Artikel 1
   Der indledes hermed en fornyet undersøgelse af gennemførelsesforordning (EU) nr. 501/2013 i henhold til artikel 11, stk. 4, og artikel 13, stk. 4, i forordning (EU) 2016/1036 med henblik på at fastslå, om importen af cykler uden motor (herunder trehjulede transportcykler, men ikke unicykler), afsendt fra Indonesien, Malaysia, Sri Lanka og Tunesien, uanset om varen er angivet med oprindelse i Indonesien, Malaysia, Sri Lanka og Tunesien, i øjeblikket henhørende under KN-kode ex 8712 00 30 og ex 8712 00 70 (Taric-kode 8712003010 og 8712007091), produceret af Look Design System SA (Taric-tillægskode C206), bør være omfattet af de antidumpingforanstaltninger, der er indført ved gennemførelsesforordning (EU) nr. 501/2013.
   Artikel 2
   Den antidumpingtold, der blev indført ved gennemførelsesforordning (EU) nr. 501/2013, ophæves, for så vidt angår den import, der er omhandlet i nærværende forordnings artikel 1.
   Artikel 3
   Toldmyndighederne tager de nødvendige skridt til registrering af den import til Unionen, der er beskrevet i denne forordnings artikel 1, i henhold til artikel 14, stk. 5, i forordning (EU) 2016/1036.
   Registreringen ophører ni måneder efter datoen for denne forordnings ikrafttræden.
   Artikel 4
   Denne forordning træder i kraft dagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 4. maj 2017.

            På Kommissionens vegne

         Jean-Claude JUNCKER

            Formand

      (1)  EUT L 176 af 30.6.2016, s. 21.

      (2)  Rådets forordning (EU) nr. 502/2013 af 29. maj 2013 om ændring af gennemførelsesforordning (EU) nr. 990/2011 om indførelse af en endelig antidumpingtold på importen af cykler med oprindelse i Folkerepublikken Kina efter en interimsundersøgelse i henhold til artikel 11, stk. 3, i forordning (EF) nr. 1225/2009 (EUT L 153 af 5.6.2013, s. 17).

      (3)  Rådets gennemførelsesforordning (EU) nr. 990/2011 af 3. oktober 2011 om indførelse af en endelig antidumpingtold på importen af cykler med oprindelse i Folkerepublikken Kina efter en udløbsundersøgelse i henhold til artikel 11, stk. 2, i forordning (EF) nr. 1225/2009 (EUT L 261 af 6.10.2011, s. 2).

      (4)  Rådets forordning (EF) nr. 1225/2009 af 30. november 2009 om beskyttelse mod dumpingimport fra lande, der ikke er medlemmer af Det Europæiske Fællesskab (EUT L 343 af 22.12.2009, s. 51).

      (5)  Rådets gennemførelsesforordning (EU) nr. 501/2013 af 29. maj 2013 om udvidelse af den endelige antidumpingtold, der indførtes ved gennemførelsesforordning (EU) nr. 990/2011 over for importen af cykler med oprindelse i Folkerepublikken Kina, til også at omfatte importen af cykler afsendt fra Indonesien, Malaysia, Sri Lanka og Tunesien, uanset om varen er angivet med oprindelse i Indonesien, Malaysia, Sri Lanka og Tunesien (EUT L 153 af 5.6.2013, s. 1).

      (6)  Kommissionens gennemførelsesforordning (EU) 2015/776 af 18. maj 2015 om udvidelse af den endelige antidumpingtold, der indførtes ved Rådets forordning (EU) nr. 502/2013 over for importen af cykler med oprindelse i Folkerepublikken Kina, til også at omfatte importen af cykler afsendt fra Cambodja, Pakistan og Filippinerne, uanset om varen er angivet med oprindelse i Cambodja, Pakistan og Filippinerne (EUT L 122 af 19.5.2015, s. 4).

      (7)  Et dokument, der er forsynet med påtegningen »Limited«, er et fortroligt dokument i henhold til artikel 19 i Rådets forordning (EU) 2016/1036 og artikel 6 i WTO-aftalen om anvendelse af artikel VI i GATT 1994 (»antidumpingaftalen«). Det er også beskyttet i henhold til artikel 4 i Europa-Parlamentets og Rådets forordning (EF) nr. 1049/2001 af 30. maj 2001 om aktindsigt i Europa-Parlamentets, Rådets og Kommissionens dokumenter (EFT L 145 af 31.5.2001, s. 43).

      (8)  Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (EFT L 8 af 12.1.2001, s. 1)


title: Kommissionens gennemførelsesforordning (EU) 2016/1806 af 29. september 2016 om godkendelse af en væsentlig ændring af varespecifikationen for en betegnelse, der er opført i registret over beskyttede oprindelsesbetegnelser og beskyttede geografiske betegnelser (Dehesa de Extremadura (BOB))

text:
               13.10.2016

               DA

               Den Europæiske Unions Tidende

               L 276/3

         KOMMISSIONENS GENNEMFØRELSESFORORDNING (EU) 2016/1806
   af 29. september 2016
   om godkendelse af en væsentlig ændring af varespecifikationen for en betegnelse, der er opført i registret over beskyttede oprindelsesbetegnelser og beskyttede geografiske betegnelser (Dehesa de Extremadura (BOB))
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer (1), særlig artikel 52, stk. 2, og
   ud fra følgende betragtninger:

               (1)

               Kommissionen har i overensstemmelse med artikel 53, stk. 1, første afsnit, i forordning (EU) nr. 1151/2012 behandlet Spaniens ansøgning om godkendelse af en ændring af varespecifikationen for den beskyttede oprindelsesbetegnelse »Dehesa de Extremadura«, der er registreret ved Kommissionens forordning (EF) nr. 1107/96 (2).

               (2)

               Da der er tale om en væsentlig ændring, jf. artikel 53, stk. 2, i forordning (EU) nr. 1151/2012, har Kommissionen i medfør af artikel 50, stk. 2, litra a), i samme forordning offentliggjort ændringsansøgningen i Den Europæiske Unions Tidende
                   (3).

               (3)

               Da Kommissionen ikke har modtaget indsigelser, jf. artikel 51 i forordning (EU) nr. 1151/2012, skal ændringen af varespecifikationen godkendes —

         VEDTAGET DENNE FORORDNING:
   Artikel 1
   Den ændring af varespecifikationen, der er offentliggjort i Den Europæiske Unions Tidende, og som vedrører betegnelsen »Dehesa de Extremadura« (BOB), godkendes.
   Artikel 2
   Denne forordning træder i kraft på tyvendedagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 29. september 2016.

            På Kommissionens vegne

            For formanden

         Phil HOGAN

            Medlem af Kommissionen

      (1)  EUT L 343 af 14.12.2012, s. 1.

      (2)  Kommissionens forordning (EF) nr. 1107/96 af 12. juni 1996 om registrering af geografiske betegnelser og oprindelsesbetegnelser efter proceduren i artikel 17 i Rådets forordning (EØF) nr. 2081/92 (EFT L 148 af 21.6.1996, s. 1).

      (3)  EUT C 207 af 10.6.2016, s. 17.


title: Kommissionens gennemførelsesforordning (EU) 2017/1350 af 19. juli 2017 om fastsættelse af den fordelingskoefficient, som skal anvendes på de mængder, der er omfattet af importlicensansøgninger indgivet fra den 1. til den 7. juli 2017 inden for rammerne af de toldkontingenter for hvidløg, der blev åbnet ved forordning (EF) nr. 341/2007

text:
                  20.7.2017

                  DA

                  Den Europæiske Unions Tidende

                  L 188/9

            KOMMISSIONENS GENNEMFØRELSESFORORDNING (EU) 2017/1350
      af 19. juli 2017
      om fastsættelse af den fordelingskoefficient, som skal anvendes på de mængder, der er omfattet af importlicensansøgninger indgivet fra den 1. til den 7. juli 2017 inden for rammerne af de toldkontingenter for hvidløg, der blev åbnet ved forordning (EF) nr. 341/2007
      EUROPA-KOMMISSIONEN HAR —
      under henvisning til traktaten om Den Europæiske Unions funktionsmåde,
      under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1), særlig artikel 188, stk. 1 og 3, og
      ud fra følgende betragtninger:

                  (1)

                  Ved Kommissionens forordning (EF) nr. 341/2007 (2) blev der åbnet årlige toldkontingenter for import af hvidløg.

                  (2)

                  De mængder, som er omfattet af A-importlicensansøgninger indgivet i de første syv kalenderdage af juli 2017 for delperioden 1. september 2017-30. november 2017 overstiger for visse kontingenters vedkommende de mængder, der står til rådighed. Det bør derfor fastsættes, i hvilket omfang der kan udstedes A-importlicenser, idet der fastsættes en fordelingskoefficient, som skal anvendes på de mængder, der er ansøgt om, og som beregnes i henhold til artikel 7, stk. 2, i Kommissionens forordning (EF) nr. 1301/2006 (3).

                  (3)

                  For at sikre at foranstaltningen virker effektivt, bør denne forordning træde i kraft på dagen for offentliggørelsen i Den Europæiske Unions Tidende —

            VEDTAGET DENNE FORORDNING:
      Artikel 1
      For de mængder, der er indgivet A-importlicensansøgninger for i henhold til forordning (EF) nr. 341/2007 for delperioden 1. september 2017-30. november 2017, fastsættes de fordelingskoefficienter, der er anført i bilaget til denne forordning.
      Artikel 2
      Denne forordning træder i kraft på dagen for offentliggørelsen i Den Europæiske Unions Tidende.

         Denne forordning er bindende i alle enkeltheder og gælder umiddelbart i hver medlemsstat.
         Udfærdiget i Bruxelles, den 19. juli 2017.

               På Kommissionens vegne

               For formanden

            Jerzy PLEWA

               Generaldirektør

               Generaldirektoratet for Landbrug og Udvikling af Landdistrikter

         (1)  EUT L 347 af 20.12.2013, s. 671.

         (2)  Kommissionens forordning (EF) nr. 341/2007 af 29. marts 2007 om åbning og forvaltning af toldkontingenter og om indførelse af en ordning med importlicenser og oprindelsescertifikater for hvidløg og visse andre landbrugsprodukter importeret fra tredjelande (EUT L 90 af 30.3.2007, s. 12).

         (3)  Kommissionens forordning (EF) nr. 1301/2006 af 31. august 2006 om fælles regler for administration af toldkontingenter for import af landbrugsprodukter på grundlag af en importlicensordning (EUT L 238 af 1.9.2006, s. 13).

         BILAG

                     Oprindelse

                     Løbenummer

                     Fordelingskoefficient — ansøgninger indgivet for delperioden 1.9.2017-30.11.2017
                     (%)

                     Kina

                                 —

                                 Traditionelle importører

                     09.4105

                     —

                                 —

                                 Nye importører

                     09.4100

                     0,500834

                     Andre tredjelande

                                 —

                                 Traditionelle importører

                     09.4106

                     —

                                 —

                                 Nye importører

                     09.4102

                     —


title: Kommissionens gennemførelsesforordning (EU) nr. 1056/2013 af 29. oktober 2013 om ændring af bilaget til forordning (EU) nr. 37/2010 om farmakologisk virksomme stoffer og disses klassifikation med hensyn til maksimalgrænseværdier for restkoncentrationer i animalske fødevarer for så vidt angår stoffet neomycin  EØS-relevant tekst

text:
               30.10.2013

               DA

               Den Europæiske Unions Tidende

               L 288/60

         KOMMISSIONENS GENNEMFØRELSESFORORDNING (EU) Nr. 1056/2013
   af 29. oktober 2013
   om ændring af bilaget til forordning (EU) nr. 37/2010 om farmakologisk virksomme stoffer og disses klassifikation med hensyn til maksimalgrænseværdier for restkoncentrationer i animalske fødevarer for så vidt angår stoffet neomycin
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 470/2009 af 6. maj 2009 om fællesskabsprocedurer for fastsættelse af grænseværdier for restkoncentrationer af farmakologisk virksomme stoffer i animalske fødevarer og om ophævelse af forordning (EØF) nr. 2377/90 og om ændring af Europa-Parlamentets og Rådets direktiv 2001/82/EF og Europa-Parlamentets og Rådets forordning (EF) nr. 726/2004 (1), særlig artikel 14 sammenholdt med artikel 17,
   under henvisning til udtalelse fra Det Europæiske Lægemiddelagentur, udarbejdet af Udvalget for Veterinærlægemidler, og
   ud fra følgende betragtninger:

               (1)

               Maksimalgrænseværdierne for restkoncentrationer af farmakologisk virksomme stoffer, som i Unionen er bestemt til anvendelse i veterinærlægemidler til dyr bestemt til fødevareproduktion eller i biocidholdige produkter, der anvendes i husdyrbrug, fastsættes i overensstemmelse med forordning (EF) nr. 470/2009.

               (2)

               Bilaget til Kommissionens forordning (EU) nr. 37/2010 (2) indeholder en liste over farmakologisk virksomme stoffer og disses klassifikation med hensyn til maksimalgrænseværdier for restkoncentrationer i animalske fødevarer.

               (3)

               Neomycin er for øjeblikket opført i tabel 1 i bilaget til forordning (EU) nr. 37/2010 som et stof, der for alle dyrearter bestemt til fødevareproduktion tillades anvendt til muskel, fedt, lever, nyre, mælk og æg.

               (4)

               Der er indgivet en ansøgning til Det Europæiske Lægemiddelagentur om ændring af de eksisterende bestemmelser om neomycin.

               (5)

               Der er fremlagt supplerende data om neomycin, som er blevet vurderet af Udvalget for Veterinærlægemidler. Udvalget anbefaler på grundlag heraf en ændring af de nuværende maksimalgrænseværdier for neomycin.

               (6)

               Ifølge artikel 5 i forordning (EF) nr. 470/2009 skal Det Europæiske Lægemiddelagentur overveje at anvende maksimalgrænseværdier for restkoncentrationer, som er fastsat for et farmakologisk virksomt stof i en bestemt fødevare i forbindelse med en anden fødevare hidrørende fra samme art, eller maksimalgrænseværdier for restkoncentrationer, som er fastsat for et farmakologisk virksomt stof i en eller flere arter i forbindelse med andre arter.

               (7)

               Udvalget for Veterinærlægemidler har anbefalet, at der fastsættes en ændret maksimalgrænseværdi for neomycin for kvæg, som omfatter nyre og lever, og at de ændrede grænseværdier for neomycin ekstrapoleres fra kvæg til alle dyrearter bestemt til fødevareproduktion.

               (8)

               Forordning (EU) nr. 37/2010 bør derfor ændres i overensstemmelse hermed.

               (9)

               Der bør indrømmes de berørte parter en rimelig frist til at træffe de nødvendige foranstaltninger for at overholde den nye maksimalgrænseværdi for restkoncentrationer.

               (10)

               Foranstaltningerne i denne forordning er i overensstemmelse med udtalelse fra Det Stående Udvalg for Veterinærlægemidler —

         VEDTAGET DENNE FORORDNING:
   Artikel 1
   Bilaget til forordning (EU) nr. 37/2010 ændres som angivet i bilaget til nærværende forordning.
   Artikel 2
   Denne forordning træder i kraft på tyvendedagen efter offentliggørelsen i Den Europæiske Unions Tidende.

   Den anvendes fra den 30. december 2013.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 29. oktober 2013.

            På Kommissionens vegne

         José Manuel BARROSO

            Formand

      (1)  EUT L 152 af 16.6.2009, s. 11.

      (2)  EUT L 15 af 20.1.2010, s. 1.

      BILAG
      I tabel 1 i bilaget til forordning (EU) nr. 37/2010 affattes rækken vedrørende stoffet neomycin således:

                     Farmakologisk virksomt stof

                     Restmarkør

                     Dyreart

                     MRL

                     Målvæv

                     Andre bestemmelser (jf. artikel 14, stk. 7, i forordning (EF) nr. 470/2009)

                     Terapeutisk klassifikation

                     »Neomycin (herunder framycetin)

                     Neomycin B

                     Alle arter bestemt til fødevareproduktion

                     500 μg/kg

                     Muskel

                     For fisk refererer MRL for muskel til »muskel og skind i naturligt forhold«.
                     MRL for fedt, lever og nyre finder ikke anvendelse på fisk.
                     For svin og fjerkræ refererer MRL for fedt til »hud og fedt i naturligt forhold«

                     Antimikrobielle lægemidler/antibiotika«

                     500 μg/kg

                     Fedt

                     5 500 μg/kg

                     Lever

                     9 000 μg/kg

                     Nyre

                     1 500 μg/kg

                     Mælk

                     500 μg/kg

                     Æg


title: Kommissionens gennemførelsesforordning (EU) nr. 146/2012 af 16. februar 2012 om tarifering af varer i den kombinerede nomenklatur

text:
               21.2.2012

               DA

               Den Europæiske Unions Tidende

               L 48/5

         KOMMISSIONENS GENNEMFØRELSESFORORDNING (EU) Nr. 146/2012
   af 16. februar 2012
   om tarifering af varer i den kombinerede nomenklatur
   EUROPA–KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (1), særlig artikel 9, stk. 1, litra a), og
   ud fra følgende betragtninger:

               (1)

               For at sikre en ensartet anvendelse af den kombinerede nomenklatur, der er knyttet som bilag til forordning (EØF) nr. 2658/87, bør der vedtages bestemmelser vedrørende tariferingen af de i bilaget omhandlede varer.

               (2)

               Forordning (EØF) nr. 2658/87 har fastsat almindelige tariferingsbestemmelser vedrørende den kombinerede nomenklatur. Disse bestemmelser finder også anvendelse ved fortolkningen af enhver anden nomenklatur, der helt eller delvis er baseret på den kombinerede nomenklatur, eller som tilføjer yderligere underopdelinger, og som er fastlagt på grundlag af specifikke EU-forskrifter med henblik på anvendelsen af tarifmæssige eller andre foranstaltninger vedrørende samhandelen med varer.

               (3)

               Ifølge de almindelige bestemmelser bør varerne i kolonne 1 i tabellen i bilaget tariferes under den KN-kode, der er anført i kolonne 2, ud fra den begrundelse, der er anført i kolonne 3.

               (4)

               Foranstaltningerne i denne forordning er i overensstemmelse med udtalelse fra Toldkodeksudvalget —

         VEDTAGET DENNE FORORDNING:
   Artikel 1
   De varer, der er anført i kolonne (1) i skemaet i bilaget, tariferes i den kombinerede nomenklatur i den i kolonne (2) i skemaet nævnte KN-kode.
   Artikel 2
   Denne forordning træder i kraft på tyvendedagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 16. februar 2012.

            På Kommissionens vegne For formanden

         Algirdas ŠEMETA

            Medlem af Kommissionen

      (1)  EFT L 256 af 7.9.1987, s. 1.

      BILAG

                  Varebeskrivelse

                  Tarifering
                  (KN-kode)

                  Begrundelse

                  (1)

                  (2)

                  (3)

                  Et apparat i et kabinet af størrelse ca. 42 × 25 × 6 cm bestående af følgende komponenter:

                              —

                              to mikroprocessorer, hvoraf en alene er beregnet til Blu-ray-læseren

                              —

                              en dobbelt digital tuner til DVB-S/DVB-T

                              —

                              en indbygget harddisk på 250 GB

                              —

                              en Blu-ray-2D- og 3D-læser

                              —

                              en SD-kortlæser og

                              —

                              en "smart card" læser til betinget adgang til en serviceudbyder.

                        Apparatet har følgende grænseflader:

                              —

                              to RF-input-indgange

                              —

                              en Ethernet (RJ-45)

                              —

                              en USB

                              —

                              en HDMI

                              —

                              en SCART

                              —

                              to RCA til lydudgang og

                              —

                              en S/PDIF (optisk digital lydudgang).

                        Apparatet kan, når det frembydes, modtage og afkode digitale fjernsynssignaler (både gratis kanaler og programmer fra serviceudbyderen). Det kan også tilsluttes internettet via Ethernet-grænsefladen.
                  Apparatet kan modtage og afkode lyd- og video-filer fra:

                              —

                              apparater i et lokalt netværk via en såkaldt "home gateway", og

                              —

                              eksterne kilder via USB-grænsefladen (såsom en harddisk, en USB-hukommelse, videooptager, digitalkamera, videokamera), eller via SD-kortlæseren.

                        Apparatet kan optage og gengive såvel de modtagne digitale fjernsynssignaler som alle videofiler, der modtages gennem SD-kortlæseren eller USB-grænsefladen.
                  Apparatet kan gengive filer fra eksterne medier såsom DVD, Blu-ray 2D og 3D samt CD via den integrerede Blu-ray-læser.

                  8521 90 00

                  Tarifering i henhold til almindelig tariferingsbestemmelse 1 og 6 vedrørende den kombinerede nomenklatur, bestemmelse 3 til afsnit XVI og teksten til KN-kode 8521 og 8521 90 00.
                  Apparatet er en kombineret maskine, der kan udføre de funktioner, som er nævnt i såvel pos. 8521 som pos. 8528.
                  Med apparatets karakteristika, nemlig tilstedeværelsen af en videogengiver henhørende under pos. 8521 (her Blu-ray-læseren) og muligheden for at optage videosignaler og filer fra en række kilder (herunder bl.a. videooptagere, digitalkameraer og videokameraer) uafhængigt af forbindelsen til serviceudbyderen, er det ikke en fjernsynsmodtager med indbygget videooptager eller -gengiver, og har ikke den væsentlige karakter af en såkaldt "set-top boks med kommunikationsfunktion".
                  Apparatets hovedfunktion fastlagt efter bestemmelse 3 til afsnit XVI er som en videooptager eller -gengiver med indbygget videotuner.
                  Apparatet skal derfor tariferes under KN-kode 8521 90 00 som andre videooptagere eller videogengivere med indbygget videotuner


title: Kommissionens gennemførelsesforordning (EU) nr. 1303/2011 af 9. december 2011 om tarifering af varer i den kombinerede nomenklatur

text:
               14.12.2011

               DA

               Den Europæiske Unions Tidende

               L 330/17

         KOMMISSIONENS GENNEMFØRELSESFORORDNING (EU) Nr. 1303/2011
   af 9. december 2011
   om tarifering af varer i den kombinerede nomenklatur
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (1), særlig artikel 9, stk. 1, litra a), og
   ud fra følgende betragtninger:

               (1)

               For at sikre en ensartet anvendelse af den kombinerede nomenklatur, der er knyttet som bilag til forordning (EØF) nr. 2658/87, bør der vedtages bestemmelser vedrørende tariferingen af de i bilaget omhandlede varer.

               (2)

               Forordning (EØF) nr. 2658/87 har fastsat almindelige tariferingsbestemmelser vedrørende den kombinerede nomenklatur. Disse bestemmelser finder også anvendelse ved fortolkningen af enhver anden nomenklatur, der helt eller delvis er baseret på den kombinerede nomenklatur, eller som tilføjer yderligere underopdelinger, og som er fastlagt på grundlag af specifikke EU-forskrifter med henblik på anvendelsen af tarifmæssige eller andre foranstaltninger vedrørende samhandelen med varer.

               (3)

               Ifølge de almindelige bestemmelser bør varerne i kolonne 1 i tabellen i bilaget tariferes under den KN-kode, der er anført i kolonne 2 ud fra den begrundelse, der er anført i kolonne 3.

               (4)

               Det er hensigtsmæssigt, at bindende tariferingsoplysninger, der er meddelt af medlemsstaternes toldmyndigheder i forbindelse med tarifering af varer i den kombinerede nomenklatur, og som ikke er i overensstemmelse med EU-retten fastsat i denne forordning, fortsat kan påberåbes af modtageren i henhold til bestemmelserne i artikel 12, stk. 6, i Rådets forordning (EØF) nr. 2913/92 af 12. oktober 1992 om indførelse af en EF-toldkodeks (2) i et tidsrum på tre måneder.

               (5)

               Toldkodeksudvalget har ikke afgivet udtalelse inden for den af formanden fastsatte frist —

         VEDTAGET DENNE FORORDNING:
   Artikel 1
   De varer, der er anført i kolonne (1) i skemaet i bilaget, tariferes i den kombinerede nomenklatur i den i kolonne (2) i skemaet nævnte KN-kode.
   Artikel 2
   Bindende tariferingsoplysninger meddelt af medlemsstaternes toldmyndigheder, som ikke er i overensstemmelse med EU-retten fastsat i denne forordning, kan fortsat påberåbes i henhold til bestemmelserne i artikel 12, stk. 6, i forordning (EØF) nr. 2913/92 i et tidsrum på tre måneder.
   Artikel 3
   Denne forordning træder i kraft på tyvendedagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 9. december 2011.

            På Kommissionens vegne For formanden

         Algirdas ŠEMETA

            Medlem af Kommissionen

      (1)  EFT L 256 af 7.9.1987, s. 1.

      (2)  EFT L 302 af 19.10.1992, s. 1.

      BILAG

                  Varebeskrivelse

                  Tarifering
                  (KN-kode)

                  Begrundelse

                  (1)

                  (2)

                  (3)

                  Smertestillende gel, der indeholder:

                              —

                              isopropylalkohol

                              —

                              vand

                              —

                              planteekstrakt (Ilex paraguariensis)

                              —

                              akrylsyrepolymerer (karbomer)

                              —

                              triethanolamin

                              —

                              mentol

                              —

                              kamfer

                              —

                              siliciumdioxid

                              —

                              methylparaben

                              —

                              glycerin

                              —

                              propylenglykol

                              —

                              tartrazin (E102)

                              —

                              brilliant blue FCF (E133)

                        Mængden af de enkelte bestanddele er ikke anført på emballagen.
                  Varen anvendes ifølge oplysning på emballagen til midlertidig lindring af lettere muskel- og ledsmerter forbundet med leddegigt, rygsmerter, forstrækninger og forstuvninger.

                  3824 90 97

                  Tarifering i henhold til almindelig tariferingsbestemmelse 1 og 6 vedrørende den kombinerede nomenklatur, supplerende bestemmelse 1 til kapitel 30 samt teksten til KN-kode 3824, 3824 90 og 3824 90 97.
                  Varen tjener hverken et terapeutisk formål, da den ikke behandler eller helbreder lidelser eller sygdom, eller et profylaktisk formål, da den ikke forebygger eller beskytter imod lidelser eller sygdom. Varen opfylder heller ikke betingelserne i supplerende bestemmelse 1 til kapitel 30. Tarifering som et lægemiddel under pos. 3004 er derfor udelukket.
                  Varen kan ikke betragtes som et tilberedt produkt til skønhedspleje eller sminkning, da den ikke anvendes til hudpleje. Selv om varen har en kølende virkning på huden, hvor den anvendes, er det på ingen måde en behandling af huden. Tarifering under pos. 3304 er derfor udelukket.
                  Varen tariferes derfor under KN-kode 3824 90 97 som andre produkter fra kemiske og nærstående industrier, ikke andetsteds tariferet.


title: Kommissionens gennemførelsesforordning (EU) 2017/463 af 16. marts 2017 om fastsættelse af de mængder, der skal overføres til den mængde, som er fastsat for delperioden 1. juli til 30. september 2017, inden for rammerne af de toldkontingenter for fjerkrækød med oprindelse i Israel, der er åbnet ved forordning (EF) nr. 1384/2007

text:
               17.3.2017

               DA

               Den Europæiske Unions Tidende

               L 72/68

         KOMMISSIONENS GENNEMFØRELSESFORORDNING (EU) 2017/463
   af 16. marts 2017
   om fastsættelse af de mængder, der skal overføres til den mængde, som er fastsat for delperioden 1. juli til 30. september 2017, inden for rammerne af de toldkontingenter for fjerkrækød med oprindelse i Israel, der er åbnet ved forordning (EF) nr. 1384/2007
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1), særlig artikel 188, stk. 2 og 3, og
   ud fra følgende betragtninger:

               (1)

               Ved Kommissionens forordning (EF) nr. 1384/2007 (2) blev der åbnet årlige toldkontingenter for import af fjerkrækødprodukter med oprindelse i Israel.

               (2)

               De mængder, der er ansøgt om i de ansøgninger om importlicens, som er indgivet i perioden 1. til 7. marts 2017 for delperioden 1. april til 30. juni 2017, er mindre end de disponible mængder. Det bør derfor fastsættes, hvilke mængder der ikke er ansøgt om licens for, og som skal lægges til den mængde, som er fastsat for den efterfølgende delperiode.

               (3)

               For at sikre at foranstaltningerne forvaltes effektivt, bør denne forordning træde i kraft på dagen for offentliggørelsen i Den Europæiske Unions Tidende —

         VEDTAGET DENNE FORORDNING:
   Artikel 1
   De mængder, der ikke er omfattet af ansøgninger om importlicens i henhold til forordning i henhold til forordning (EF) nr. 1384/2007, og som skal overføres til delperioden 1. juli til 30. september 2017, er anført i bilaget til denne forordning.
   Artikel 2
   Denne forordning træder i kraft på dagen for offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 16. marts 2017.

            På Kommissionens vegne

            For formanden

         Jerzy PLEWA

            Generaldirektør

            Generaldirektoratet for Landbrug og Udvikling af Landdistrikter

      (1)  EUT L 347 af 20.12.2013, s. 671.

      (2)  Kommissionens forordning (EF) nr. 1384/2007 af 26. november 2007 om gennemførelsesbestemmelser til Rådets forordning (EF) nr. 2398/96 for så vidt angår åbning og forvaltning af visse kontingenter vedrørende import i Fællesskabet af fjerkrækødprodukter med oprindelse i Israel (EUT L 309 af 27.11.2007, s. 40).

      BILAG

                  Løbenummer

                  Mængder, der ikke er ansøgt om licens for, og som skal lægges til de disponible mængder for delperioden 1. juli til 30. september 2017
                  (kg)

                  09.4091

                  280 000

                  09.4092

                  2 000 000


title: Kommissionens gennemførelsesforordning (EU) nr. 764/2014 af 11. juli 2014 om tarifering af visse varer i den kombinerede nomenklatur

text:
               16.7.2014

               DA

               Den Europæiske Unions Tidende

               L 209/5

         KOMMISSIONENS GENNEMFØRELSESFORORDNING (EU) Nr. 764/2014
   af 11. juli 2014
   om tarifering af visse varer i den kombinerede nomenklatur
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (1), særlig artikel 9, stk. 1, litra a), og
   ud fra følgende betragtninger:

               (1)

               For at sikre en ensartet anvendelse af den kombinerede nomenklatur, der er knyttet som bilag til forordning (EØF) nr. 2658/87, bør der vedtages bestemmelser vedrørende tariferingen af de i bilaget omhandlede varer.

               (2)

               Forordning (EØF) nr. 2658/87 har fastsat almindelige tariferingsbestemmelser vedrørende den kombinerede nomenklatur. Disse bestemmelser finder også anvendelse ved fortolkningen af enhver anden nomenklatur, der helt eller delvis er baseret på den kombinerede nomenklatur, eller som tilføjer yderligere underopdelinger, og som er fastlagt på grundlag af specifikke EU-forskrifter med henblik på anvendelsen af tarifmæssige eller andre foranstaltninger vedrørende samhandelen med varer.

               (3)

               Ifølge de almindelige bestemmelser bør varerne i kolonne 1 i tabellen i bilaget tariferes under den KN-kode, der er anført i kolonne 2, ud fra den begrundelse, der er anført i kolonne 3.

               (4)

               Det er hensigtsmæssigt, at bindende tariferingsoplysninger, der er meddelt vedrørende varer, som er omfattet af denne forordning, men som ikke er i overensstemmelse hermed, i en vis periode fortsat kan påberåbes af modtageren, jf. artikel 12, stk. 6, i Rådets forordning (EØF) nr. 2913/92 (2). Denne periode bør fastsættes til tre måneder.

               (5)

               Foranstaltningerne i denne forordning er i overensstemmelse med udtalelse fra Toldkodeksudvalget —

         VEDTAGET DENNE FORORDNING:
   Artikel 1
   De varer, der er anført i kolonne 1 i tabellen i bilaget, tariferes i den kombinerede nomenklatur under den KN-kode, der er nævnt i kolonne 2 i tabellen.
   Artikel 2
   Bindende tariferingsoplysninger, som ikke er i overensstemmelse med denne forordning, kan fortsat påberåbes i henhold til artikel 12, stk. 6, i forordning (EØF) nr. 2913/92 i en periode på tre måneder fra denne forordnings ikrafttræden.
   Artikel 3
   Denne forordning træder i kraft på tyvendedagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 11. juli 2014.

            På Kommissionens vegne

            For formanden

         Algirdas ŠEMETA

            Medlem af Kommissionen

      (1)  EFT L 256 af 7.9.1987, s. 1.

      (2)  Rådets forordning (EØF) nr. 2913/92 af 12. oktober 1992 om indførelse af en EF-toldkodeks (EFT L 302 af 19.10.1992, s. 1).

      BILAG

                  Varebeskrivelse

                  Tarifering
                  (KN-kode)

                  Begrundelse

                  (1)

                  (2)

                  (3)

                  En vare i form af farveløse kapsler fyldt med et gulligt pulver, i detailsalgspakning i en etiketteret, lille plastflaske med skruelåg indeholdende 60 kapsler. Hver tablet består af følgende:

                              —

                              glucosaminhydroklorid (300 mg)

                              —

                              chondroitinsulfat

                              —

                              metylsulfonylmetan

                              —

                              små mængder askorbinsyreestere (vitamin C).

                        Ifølge etiketten anvendes varen som et kosttilskud. Den anbefalede daglige dosis, der er angivet på etiketten, er tre tabletter.

                  2106 90 92

                  Tarifering i henhold til almindelig tariferingsbestemmelse 1 og 6 vedrørende den kombinerede nomenklatur, supplerende bestemmelse 5 til kapitel 21 samt teksten til KN-kode 2106, 2106 90 og 2106 90 92.
                  I betragtning af den anbefalede daglige dosis, der er angivet på etiketten, har varen ikke klart definerede profylaktiske eller terapeutiske egenskaber. Den kan derfor ikke tariferes som et lægemiddel under pos. 3004.
                  Idet varen er et tilberedt næringsmiddel, som foreligger i doseret stand og er beregnet til anvendelse som kosttilskud, opfylder den kravene i supplerende bestemmelse 5 til kapitel 21.
                  Varen tariferes derfor under pos. 2106 som et tilberedt næringsmiddel, ikke andetsteds tariferet.


title: Kommissionens gennemførelsesforordning (EU) 2017/1918 af 19. oktober 2017 om fastsættelse af tildelingskoefficienten for de mængder, der er omfattet af ansøgninger om importlicens og ansøgninger om importrettigheder, som er indgivet i perioden 1. oktober 2017-7. oktober 2017, og om fastsættelse af de mængder, som skal overføres til mængden for delperioden 1. april 2018-30. juni 2018 inden for rammerne af de toldkontingenter for fjerkrækød, der er åbnet ved forordning (EF) nr. 616/2007

text:
               20.10.2017

               DA

               Den Europæiske Unions Tidende

               L 271/30

         KOMMISSIONENS GENNEMFØRELSESFORORDNING (EU) 2017/1918
   af 19. oktober 2017
   om fastsættelse af tildelingskoefficienten for de mængder, der er omfattet af ansøgninger om importlicens og ansøgninger om importrettigheder, som er indgivet i perioden 1. oktober 2017-7. oktober 2017, og om fastsættelse af de mængder, som skal overføres til mængden for delperioden 1. april 2018-30. juni 2018 inden for rammerne af de toldkontingenter for fjerkrækød, der er åbnet ved forordning (EF) nr. 616/2007
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1), særlig artikel 188, og
   ud fra følgende betragtninger:

               (1)

               Ved Kommissionens forordning (EF) nr. 616/2007 (2) blev der åbnet årlige toldkontingenter for import af fjerkrækød med oprindelse i Brasilien, Thailand og andre tredjelande.

               (2)

               De mængder, som er omfattet af ansøgninger om importlicenser, der er indgivet i perioden 1. oktober 2017-7. oktober 2017 for delperioden 1. januar 2018-31. marts 2018, overstiger for visse kontingenter de disponible mængder. Det bør derfor fastsættes, i hvilket omfang der kan udstedes importlicenser, idet der fastsættes en tildelingskoefficient, som skal anvendes på de mængder, der er ansøgt om, og som beregnes i henhold til artikel 7,2, i Kommissionens forordning (EF) nr. 1301/2006 (3).

               (3)

               De mængder, som er omfattet af ansøgninger om importrettigheder, som er indgivet i perioden 1. oktober 2017-7. oktober 2017 for delperioden 1. januar 2018-31. marts 2018, overstiger for visse kontingenter de disponible mængder. Det bør derfor fastsættes, i hvilket omfang der kan udstedes importrettigheder, idet der fastsættes en tildelingskoefficient, som skal anvendes på de mængder, der er ansøgt om, og som beregnes i henhold til artikel 6,3, i forordning (EF) nr. 1301/2006 sammenholdt med artikel 7,2, i forordning (EF) nr. 1301/2006.

               (4)

               De mængder, som er omfattet af ansøgninger om importlicens og ansøgninger om importrettigheder, som er indgivet i perioden 1. oktober 2017-7. oktober 2017 for delperioden 1. januar 2018-31. marts 2018, er for visse kontingenter mindre end de disponible mængder. Det bør derfor fastslås, hvilke mængder der ikke er ansøgt om licens for, og disse mængder bør lægges til den mængde, som er fastsat for den følgende kontingentdelperiode.

               (5)

               For at sikre at foranstaltningerne forvaltes effektivt, bør denne forordning træde i kraft på dagen for offentliggørelsen i Den Europæiske Unions Tidende —

         VEDTAGET DENNE FORORDNING:
   Artikel 1
   1.   Den tildelingskoefficient, som er anført i del A i bilaget til denne forordning, skal anvendes på de mængder, som er omfattet af ansøgninger om importlicenser, som er indgivet i henhold til forordning (EF) nr. 616/2007 for delperioden 1. januar 2018-31. marts 2018.
   2.   De mængder, for hvilke ingen ansøgninger om importlicens er indgivet i henhold til forordning (EF) nr. 616/2007, og som skal overføres til delperioden 1. april 2018-30. juni 2018, er anført i del A i bilaget til denne forordning.
   Artikel 2
   1.   Den tildelingskoefficient, som er anført i del B i bilaget til denne forordning, anvendes på de mængder, som er omfattet af ansøgninger om importrettigheder, der er indgivet i henhold til forordning (EF) nr. 616/2007 for delperioden 1. januar 2018-31. marts 2018.
   2.   De mængder, for hvilken ingen ansøgninger om importrettigheder er indgivet i henhold til forordning (EF) nr. 616/2007, og som skal overføres til delperioden 1. april 2018-30. juni 2018, er anført i del B i bilaget til denne forordning.
   Artikel 3
   Denne forordning træder i kraft på dagen for offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 19. oktober 2017.

            På Kommissionens vegne

            For formanden

         Jerzy PLEWA

            Generaldirektør

            Generaldirektoratet for Landbrug og Udvikling af Landdistrikter

      (1)  EUT L 347 af 20.12.2013, s. 671.

      (2)  Kommissionens forordning (EF) nr. 616/2007 af 4. juni 2007 om åbning og forvaltning af EF-toldkontingenter for fjerkrækød med oprindelse i Brasilien, Thailand og andre tredjelande (EUT L 142 af 5.6.2007, s. 3).

      (3)  Kommissionens forordning (EF) nr. 1301/2006 af 31. august 2006 om fælles regler for administration af toldkontingenter for import af landbrugsprodukter på grundlag af en importlicensordning (EUT L 238 af 1.9.2006, s. 13).

      BILAG
      DEL A

                  Gruppe nr.

                  Løbenummer

                  Tildelingskoefficient for ansøgninger, der er indgivet for delperioden 1.1.2018-31.3.2018
                  (%)

                  Mængder, der ikke er ansøgt om licens for, og som skal lægges til de disponible mængder for delperioden 1.4.2018-30.6.2018
                  (kg)

                  1

                  09.4211

                  0,388838

                  —

                  2

                  09.4212

                  —

                  13 622 005

                  4A

                  09.4214

                  0,709344

                  —

                  09.4251

                  20,408202

                  —

                  09.4252

                  1,407574

                  —

                  6A

                  09.4216

                  0,270271

                  —

                  09.4260

                  0,297978

                  —

                  7

                  09.4217

                  —

                  47 043 200

                  8

                  09.4218

                  —

                  9 276 800

            DEL B

                  Gruppe nr.

                  Løbenummer

                  Tildelingskoefficient for ansøgninger, der er indgivet for delperioden 1.1.2018-31.3.2018
                  (%)

                  Mængder, der ikke er ansøgt om licens for, og som skal lægges til de disponible mængder for delperioden 1.4.2018-30.6.2018
                  (kg)

                  5A

                  09.4215

                  0,455581

                  —

                  09.4254

                  0,479158

                  —

                  09.4255

                  1,779372

                  —

                  09.4256

                  —

                  6 250 002


title: Kommissionens gennemførelsesforordning (EU) nr. 1239/2014 af 19. november 2014 om ændring af gennemførelsesforordning (EU) nr. 716/2013 om gennemførelsesbestemmelser til Europa-Parlamentets og Rådets forordning (EF) nr. 110/2008 om definition, betegnelse, præsentation og mærkning af samt beskyttelse af geografiske betegnelser for spiritus

text:
               20.11.2014

               DA

               Den Europæiske Unions Tidende

               L 333/5

         KOMMISSIONENS GENNEMFØRELSESFORORDNING (EU) Nr. 1239/2014
   af 19. november 2014
   om ændring af gennemførelsesforordning (EU) nr. 716/2013 om gennemførelsesbestemmelser til Europa-Parlamentets og Rådets forordning (EF) nr. 110/2008 om definition, betegnelse, præsentation og mærkning af samt beskyttelse af geografiske betegnelser for spiritus
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 110/2008 af 15. januar 2008 om definition, betegnelse, præsentation og mærkning af samt beskyttelse af geografiske betegnelser for spiritus (1), særlig artikel 24, stk. 3, og artikel 27, og
   ud fra følgende betragtninger:

               (1)

               I henhold til artikel 20 i forordning (EF) nr. 110/2008 skal medlemsstaterne forelægge Kommissionen teknisk dokumentation for hver registreret geografisk betegnelse. For at sikre ensartet gennemførelse af denne bestemmelse bør der vedtages detaljerede regler for brugen af informationssystemer til fremsendelse af disse filer mellem medlemsstaterne og Kommissionen.

               (2)

               For at opnå en effektiv forvaltning og under hensyn til erfaringerne med anvendelsen af de informationssystemer, som tidligere er oprettet af Kommissionen, bør de generelle principper i Kommissionens forordning (EF) nr. 792/2009 (2), som især vedrører valideringen af adgangsrettighederne for de myndigheder eller enkeltpersoner, der er bemyndiget til at sende meddelelser, dokumenternes ægthed, integritet og læsbarhed på længere sigt og beskyttelse af personoplysninger, finde anvendelse.

               (3)

               Som et første skridt i retning af fuldstændig standardisering har Kommissionen i sine interne arbejdsgange og i sine forbindelser med de myndigheder, der er involveret i forvaltningen af beskyttelsen af geografiske betegnelser for spiritus, i overensstemmelse med kapitel III i forordning (EF) nr. 110/2008, udviklet informationssystemer, der muliggør elektronisk indgivelse af teknisk dokumentation for eksisterende geografiske betegnelser, jf. artikel 20 i forordning (EF) nr. 110/2008. For at sikre en effektiv forvaltning af den tekniske dokumentation bør medlemsstaterne være forpligtet til at indgive dem via de tilgængelige informationssystemer.

               (4)

               Kommissionens gennemførelsesforordning (EU) nr. 716/2013 (3), som fastlægger bestemmelserne for anvendelsen af forordning (EF) nr. 110/2008, præciserer ikke, hvilke former for fremsendelse af den tekniske dokumentation, der skal anvendes. Den bør således ændres tilsvarende.

               (5)

               Foranstaltningerne i denne forordning er i overensstemmelse med udtalelse fra Komitéen for Spiritus —

         VEDTAGET DENNE FORORDNING:
   Artikel 1
   I gennemførelsesforordning (EU) nr. 716/2013 foretages følgende ændringer:

               1)

               Som artikel 8a indsættes:
               »Artikel 8a
               Fremsendelse og modtagelse af teknisk dokumentation for eksisterende geografiske betegnelser
               1.   Medlemsstaternes kompetente myndigheder indgiver den tekniske dokumentation for eksisterende geografiske betegnelser, jf. artikel 20, stk. 1, i forordning (EF) nr. 110/2008, til Kommissionen via de informationssystemer, som er omhandlet i bilag VI.
               Den tekniske dokumentation anses for at være indgivet på den dato, hvor den modtages af Kommissionen.
               2.   Kommissionen bekræfter modtagelsen af den tekniske dokumentation over for medlemsstaternes kompetente myndigheder via de informationssystemer, der er omhandlet i bilag VI. Den påfører hver dokumentation et journalnummer.
               Bekræftelsen af modtagelsen skal mindst indeholde følgende oplysninger:

                           a)

                           journalnummer

                           b)

                           den pågældende betegnelse og

                           c)

                           modtagelsesdato.

                     Kommissionen underretter om og offentliggør oplysninger og bemærkninger vedrørende den tekniske dokumentation via de informationssystemer, der er omhandlet i bilag VI.
               3.   Artikel 4, 5, 6, 7 og 8 i forordning (EF) nr. 792/2009 finder tilsvarende anvendelse på meddelelse om og tilrådighedsstillelse af de oplysninger, der er omhandlet i stk. 1 og 2.
               De meddelelser, som er omhandlet i artikel 4, stk. 2, litra a), nr. ii), i forordning (EF) nr. 792/2009, skal indgives senest ti dage efter datoen for denne forordnings anvendelse.«

               2)

               Bilag VI tilføjes jf. bilaget til denne forordning.

         Artikel 2
   Ikrafttræden og anvendelse
   Denne forordning træder i kraft på tredjedagen efter offentliggørelsen i Den Europæiske Unions Tidende.
   Den anvendes fra den 1. januar 2015.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 19. november 2014.

            På Kommissionens vegne

         Jean-Claude JUNCKER

            Formand

      (1)  EUT L 39 af 13.2.2008, s. 16.

      (2)  Kommissionens forordning (EF) nr. 792/2009 af 31. august 2009 om gennemførelsesbestemmelser for medlemsstaternes formidling til Kommissionen af oplysninger og dokumenter som led i gennemførelsen af de fælles markedsordninger, ordningen med direkte betalinger, fremme af landbrugsprodukter og ordningerne for fjernområderne og øerne i Det Ægæiske Hav (EUT L 228 af 1.9.2009, s. 3).

      (3)  Kommissionens gennemførelsesforordning (EU) nr. 716/2013 af 25. juli 2013 om gennemførelsesbestemmelser til Europa-Parlamentets og Rådets forordning (EF) nr. 110/2008 om definition, betegnelse, præsentation og mærkning af samt beskyttelse af geografiske betegnelser for spiritus (EUT L 201 af 26.7.2013, s. 21).

      BILAG

            »BILAG VI
            Informationssystemer, jf. artikel 8a
            For at få anvisninger på, hvordan man får adgang til og anvender de informationssystemer, som Kommissionen stiller til rådighed for medlemsstaterne, skal medlemsstaternes kompetente myndigheder kontakte Kommissionen på følgende adresse:
            Funktionel mailboks: AGRI-EXT-HELPDESK@ec.europa.eu«


title: Kommissionens gennemførelsesforordning (EU) 2015/195 af 5. februar 2015 om godkendelse af en væsentlig ændring af varespecifikationen for en betegnelse, der er optaget i registret over beskyttede oprindelsesbetegnelser og beskyttede geografiske betegnelser (Brocciu corse/Brocciu (BOB))

text:
                  10.2.2015

                  DA

                  Den Europæiske Unions Tidende

                  L 33/6

         KOMMISSIONENS GENNEMFØRELSESFORORDNING (EU) 2015/195
         af 5. februar 2015
         om godkendelse af en væsentlig ændring af varespecifikationen for en betegnelse, der er optaget i registret over beskyttede oprindelsesbetegnelser og beskyttede geografiske betegnelser (Brocciu corse/Brocciu (BOB))
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer (1), særlig artikel 52, stk. 2, og
         ud fra følgende betragtninger:

                     (1)

                     Kommissionen har i henhold til artikel 53, stk. 1, første afsnit, i forordning (EU) nr. 1151/2012 behandlet Frankrigs ansøgning om godkendelse af en ændring af varespecifikationen for den beskyttede oprindelsesbetegnelse »Brocciu corse«/»Brocciu«, der er registreret i henhold til Kommissionens forordning (EF) nr. 1107/96 (2) som ændret ved forordning (EF) nr. 828/2003 (3).

                     (2)

                     Eftersom den pågældende ændring ikke er af mindre omfang, jf. artikel 53, stk. 2, i forordning (EU) nr. 1151/2012, har Kommissionen i overensstemmelse med artikel 50, stk. 2, litra a), i nævnte forordning offentliggjort ændringsansøgningen i Den Europæiske Unions Tidende (4).

                     (3)

                     Da Kommissionen ikke har modtaget indsigelser, jf. artikel 51 i forordning (EU) nr. 1151/2012, bør ændringen af varespecifikationen godkendes —

               VEDTAGET DENNE FORORDNING:

            Artikel 1
            Den ændring af varespecifikationen, der blev offentliggjort i Den Europæiske Unions Tidende, og som vedrører betegnelsen »Brocciu corse«/»Brocciu« (BOB), godkendes.

            Artikel 2
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 5. februar 2015.

                  På Kommissionens vegne

                  For formanden

               Phil HOGAN

                  Medlem af Kommissionen

            (1)  EUT L 343 af 14.12.2012, s. 1.

            (2)  Kommissionens forordning (EF) nr. 1107/96 af 12. juni 1996 om registrering af geografiske betegnelser og oprindelsesbetegnelser efter proceduren i artikel 17 i Rådets forordning (EØF) nr. 2081/92 (EFT L 148 af 21.6.1996, s. 1).

            (3)  Kommissionens forordning (EF) nr. 828/2003 af 14. maj 2003 om ændring af punkter i varespecifikationerne for 16 betegnelser i bilaget til forordning (EF) nr. 1107/96 om registrering af geografiske betegnelser og oprindelsesbetegnelser efter proceduren i artikel 17 i Rådets forordning (EØF) nr. 2081/92 om beskyttelse af geografiske betegnelser og oprindelsesbetegnelser for landbrugsprodukter og levnedsmidler (Danablu, Monti Iblei, Lesbos, Beaufort, Salers, Reblochon eller Reblochon de Savoie, Laguiole, Mont d'Or eller Vacherin du Haut-Doubs, Comté, Roquefort, Epoisses de Bourgogne, Brocciu corse eller Brocciu, Sainte-Maure de Touraine, Ossau-Iraty, Dinde de Bresse og Huile essentielle de lavande de Haute-Provence) (EUT L 120 af 15.5.2003, s. 3).

            (4)  EUT C 316 af 16.9.2014, s. 6.


title: Kommissionens gennemførelsesforordning (EU) 2015/1851 af 15. oktober 2015 om ændring af gennemførelsesforordning (EU) nr. 948/2014 for så vidt angår den kontraktlige oplagringsperiode for og støttebeløbet til privat oplagring af skummetmælkspulver

text:
               16.10.2015

               DA

               Den Europæiske Unions Tidende

               L 271/12

         KOMMISSIONENS GENNEMFØRELSESFORORDNING (EU) 2015/1851
   af 15. oktober 2015
   om ændring af gennemførelsesforordning (EU) nr. 948/2014 for så vidt angår den kontraktlige oplagringsperiode for og støttebeløbet til privat oplagring af skummetmælkspulver
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1), særlig artikel 18, stk. 2, artikel 20, litra c), l) og m), og artikel 223, stk. 3, litra c),
   under henvisning til Rådets forordning (EU) nr. 1370/2013 af 16. december 2013 om foranstaltninger til fastsættelse af støtte og restitutioner i forbindelse med den fælles markedsordning for landbrugsprodukter (2), særlig artikel 4, og
   ud fra følgende betragtninger:

               (1)

               Ved Kommissionens gennemførelsesforordning (EU) nr. 948/2014 (3) åbnedes for privat oplagring af skummetmælkspulver som følge af den særligt vanskelige markedssituation, som navnlig skyldes Ruslands forbud mod import af mejeriprodukter fra EU til Rusland.

               (2)

               Som følge af et yderligere fald i priserne på skummetmælkspulver blev den private oplagringsordning forlænget indtil den 28. februar 2015 ved Kommissionens gennemførelsesforordning (EU) nr. 1337/2014 (4), indtil den 30. september 2015 ved Kommissionens gennemførelsesforordning (EU) 2015/303 (5) og indtil den 29. februar 2016 ved Kommissionens gennemførelsesforordning (EU) 2015/1548 (6).

               (3)

               Eftersom priserne på skummetmælkspulver stadig er faldende på grund af et betydeligt overudbud af mælk på det indre marked og en fortsat begrænset global efterspørgsel, bør der træffes yderligere foranstaltninger med henblik på at tilskynde aktørerne til at oplagre større mængder for at lette presset på markedet, og der bør derfor ydes et højere støttebeløb, hvis produkterne oplagres i en længere kontraktlig periode.

               (4)

               For at give aktørerne større fleksibilitet til at reagere på fremtidige markedssignaler, bør det være tilladt at frigive sådanne produkter fra oplagring til en nedsat støttesats efter oplagring i mindst ni måneder.

               (5)

               Under hensyntagen til den forlængede kontraktlige oplagringsperiode bør det forskud, der er omhandlet i artikel 31 i Kommissionens forordning (EF) nr. 826/2008 (7), tilpasses.

               (6)

               I overensstemmelse med artikel 35, stk. 3, i forordning (EF) nr. 826/2008 og for nøje at følge anvendelsen af foranstaltningen er det hensigtsmæssigt at præcisere fristen for fremsendelse af de meddelelser, der er omhandlet i artikel 35, stk. 1, litra a), i nævnte forordning.

               (7)

               Hvis foranstaltningen i denne forordning skal få omgående virkning på markedet og bidrage til at stabilisere priserne, bør den træde i kraft dagen efter offentliggørelsen.

               (8)

               Foranstaltningerne i denne forordning er i overensstemmelse med udtalelse fra Forvaltningskomitéen for den Fælles Markedsordning for Landbrugsprodukter —

         VEDTAGET DENNE FORORDNING:
   Artikel 1
   I gennemførelsesforordning (EU) nr. 948/2014 foretages følgende ændringer:

               1)

               Artikel 4 affattes således:
               »Artikel 4
               1.   Støtten til produkterne i artikel 1 fastsættes som følger:

                           a)

                           hvis den kontraktlige oplagringsperiode er på mellem 90 og 210 dage, udgør støtten:

                                       1)

                                       8,86 EUR pr. oplagret ton for de faste oplagringsomkostninger

                                       2)

                                       0,16 EUR pr. ton pr. dag i den kontraktlige oplagringsperiode

                           b)

                           hvis den kontraktlige oplagringsperiode er på 365 dage, udgør støtten:

                                       1)

                                       8,86 EUR pr. oplagret ton for de faste oplagringsomkostninger

                                       2)

                                       0,36 EUR pr. ton pr. dag i den kontraktlige oplagringsperiode.

                     Uanset artikel 34, stk. 6, i forordning (EF) nr. 826/2008 nedsættes støttebeløbet dog med 10 %, hvis den kontraktlige mængde kan udlagres efter en oplagringsperiode på mindst 270 dage.
               2.   Ansøgninger er kun gyldige, hvis de indeholder en angivelse af, hvilken støttesats der ansøges om.
               Kontrakter, der er indgået i henhold til nærværende forordning for en oplagringsperiode på mellem 90 og 210 dage, kan ikke ændres til kontrakter i henhold til stk. 1, første afsnit, litra b).
               3.   Den kontraktlige oplagringsperiode udløber dagen før udlagringen.«

               2)

               Som artikel 4a indsættes:
               »Artikel 4a
               Uanset artikel 31, stk. 2, i forordning (EF) nr. 826/2008 må forskuddet for kontrakter i henhold til artikel 4, stk. 1, første afsnit, litra b), i nærværende forordning ikke være større end den støtte, der svarer til en oplagringsperiode på 270 dage.«

               3)

               Artikel 6 affattes således:
               »Artikel 6
               Medlemsstaterne giver Kommissionen meddelelse om følgende:

                           a)

                           senest hver tirsdag om de mængder, som der er indgået kontrakter for i den foregående uge, idet de mængder, der er omhandlet i henholdsvis artikel 4, stk. 1, første afsnit, litra a) og b), meddeles separat, og om de mængder produkter, som der er ansøgt om indgåelse af kontrakter for, jf. artikel 35, stk. 1, litra a), i forordning (EF) nr. 826/2008

                           b)

                           senest ved månedens udgang for den foregående måned oplysninger om lagrene, jf. artikel 35, stk. 1, litra b), i forordning (EF) nr. 826/2008.«

         Artikel 2
   Denne forordning træder i kraft dagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 15. oktober 2015.

            På Kommissionens vegne

         Jean-Claude JUNCKER

            Formand

      (1)  EUT L 347 af 20.12.2013, s. 671.

      (2)  EUT L 346 af 20.12.2013, s. 12.

      (3)  Kommissionens gennemførelsesforordning (EU) nr. 948/2014 af 4. september 2014 om åbning for privat oplagring af skummetmælkspulver og forudfastsættelse af støttebeløbet (EUT L 265 af 5.9.2014, s. 18).

      (4)  Kommissionens gennemførelsesforordning (EU) nr. 1337/2014 af 16. december 2014 om ændring af gennemførelsesforordning (EU) nr. 947/2014 og (EU) nr. 948/2014 for så vidt angår sidste frist for indgivelse af ansøgninger om støtte til privat oplagring af smør og skummetmælkspulver (EUT L 360 af 17.12.2014, s. 15).

      (5)  Kommissionens gennemførelsesforordning (EU) 2015/303 af 25. februar 2015 om ændring af gennemførelsesforordning (EU) nr. 947/2014 og (EU) nr. 948/2014 for så vidt angår sidste frist for indgivelse af ansøgninger om støtte til privat oplagring af smør og skummetmælkspulver (EUT L 55 af 26.2.2015, s. 4).

      (6)  Kommissionens gennemførelsesforordning (EU) 2015/1548 af 17. september 2015 om ændring af gennemførelsesforordning (EU) nr. 947/2014 og (EU) nr. 948/2014 for så vidt angår sidste frist for indgivelse af ansøgninger om støtte til privat oplagring af smør og skummetmælkspulver (EUT L 242 af 18.9.2015, s. 26).

      (7)  Kommissionens forordning (EF) nr. 826/2008 af 20. august 2008 om fælles bestemmelser for støtte til privat oplagring af bestemte landbrugsprodukter (EUT L 223 af 21.8.2008, s. 3).


title: Rådets gennemførelsesforordning (EU) nr. 143/2010 af 15. februar 2010 om midlertidig tilbagetrækning af adgangen til den særlige ansporende ordning for bæredygtig udvikling og god regeringsførelse i henhold til forordning (EF) nr. 732/2008, for så vidt angår Den Demokratiske Socialistiske Republik Sri Lanka

text:
               20.2.2010

               DA

               Den Europæiske Unions Tidende

               L 45/1

         RÅDETS GENNEMFØRELSESFORORDNING (EU) Nr. 143/2010
   af 15. februar 2010
   om midlertidig tilbagetrækning af adgangen til den særlige ansporende ordning for bæredygtig udvikling og god regeringsførelse i henhold til forordning (EF) nr. 732/2008, for så vidt angår Den Demokratiske Socialistiske Republik Sri Lanka
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EF) nr. 732/2008 af 22. juli 2008 om anvendelse af et arrangement med generelle toldpræferencer for perioden 1. januar 2009 til 31. december 2011 (1), særlig artikel 19, stk. 4,
   under henvisning til forslag fra Europa-Kommissionen, og
   ud fra følgende betragtninger:

               (1)

               I medfør af forordning (EF) nr. 732/2008, især artikel 9 og artikel 10, stk. 6, er Den Demokratiske Socialistiske Republik Sri Lanka (»Sri Lanka«) et begunstiget land i forbindelse med den særlige ansporende ordning for bæredygtig udvikling og god regeringsførelse under Den Europæiske Unions generelle toldpræferenceordning, som anvendes.

               (2)

               I Kommissionens beslutning 2008/938/EF (2), hvorved Sri Lanka blev opført på listen over begunstigede lande i forbindelse med den særlige ansporende ordning for bæredygtig udvikling og god regeringsførelse i perioden fra 1. januar 2009 til 31. december 2011, bemærkedes det, at Sri Lankas opfyldelse af kriterierne, for så vidt angår de tre menneskerettighedskonventioner, indgår i en undersøgelse, som er blevet indledt i henhold til Rådets forordning (EF) nr. 980/2005 af 27. juni 2005 om anvendelse af et arrangement med generelle toldpræferencer (3).

               (3)

               Af rapporter, udtalelser og oplysninger fra FN og andre offentligt tilgængelige rapporter og oplysninger fra andre relevante kilder, herunder ngo’er, som Europa-Kommissionen (»Kommissionen«) har adgang til, fremgik det, at den nationale lovgivning i Sri Lanka, som indbefatter den internationale konvention om borgerlige og politiske rettigheder, konventionen mod tortur og anden grusom, umenneskelig eller nedværdigende behandling eller straf og konventionen om barnets rettigheder, ikke er blevet effektivt gennemført. De tre omtalte konventioner er opført som centrale menneskerettighedskonventioner i henholdsvis punkt 1, 5 og 6 i del A i bilag III til forordning (EF) nr. 732/2008.

               (4)

               Artikel 15, stk. 2, i forordning (EF) nr. 732/2008 giver mulighed for midlertidig tilbagetrækning af adgangen til den særlige ansporende ordning for bæredygtig udvikling og god regeringsførelse, der er indrømmet i henhold til den forordning, især hvis de nationale retsforskrifter, som indbefatter de i bilag III til forordningen opførte konventioner, der er ratificeret i henhold til kravene i forordningens artikel 8, stk. 1 og 2, ikke er effektivt gennemført.

               (5)

               Ved Kommissionens afgørelse 2008/803/EF (4) blev der iværksat en undersøgelse for at afgøre, »om den nationale lovgivning i Den Demokratiske Socialistiske Republik Sri Lanka, som indbefatter den internationale konvention om borgerlige og politiske rettigheder, konventionen mod tortur og anden grusom, umenneskelig eller nedværdigende behandling eller straf og konventionen om barnets rettigheder, er effektivt gennemført«.

               (6)

               Under hele undersøgelsesforløbet gav Kommissionen Sri Lanka mulighed for at indgå i samarbejdet, herunder ved at give Sri Lanka mulighed for at fremsætte bemærkninger til de omfattende konklusioner fra de eksperter, som af Kommissionen har fået til opgave at foretage en uafhængig retlig vurdering af de forhold, som indgår i undersøgelsen. På trods af at Sri Lanka besluttede ikke at indgå i samarbejdet eller at deltage i undersøgelsen, opretholdt Kommissionen regelmæssig kontakt med Sri Lanka uden for rammerne af undersøgelsen for at give Sri Lanka mulighed for at henlede Kommissionens opmærksomhed på enhver oplysning af relevans for undersøgelsen. De oplysninger, som Kommissionen modtog fra Sri Lanka i den sammenhæng, blev fuldt ud taget i betragtning og indgik i vurderingen.

               (7)

               Den 19. oktober 2009 godkendte Kommissionen en rapport om sine konklusioner (i det følgende benævnt »rapporten«). I rapporten konkluderes det, at den nationale lovgivning i Sri Lanka, som indbefatter den internationale konvention om borgerlige og politiske rettigheder, konventionen mod tortur og anden grusom, umenneskelig eller nedværdigende behandling eller straf og konventionen om barnets rettigheder, ikke er effektivt gennemført.

               (8)

               Sri Lanka fik tilsendt rapporten med konklusionerne af undersøgelsen og blev mindet om, at disse konklusioner udgjorde grundlaget for Kommissionens afgørelse af, hvorvidt den skulle anbefale en midlertidig tilbagetrækning af adgangen til den særlige ansporende ordning for bæredygtig udvikling og god regeringsførelse. Sri Lanka blev også indrømmet en periode, inden for hvilken landet kunne fremsætte bemærkninger hertil eller til rapporten.

               (9)

               Sri Lanka fremsatte en række bemærkninger til Kommissionen om rapportens indhold og gennemførelsen af undersøgelsen. Bemærkningerne dækkede også kendsgerninger og konklusioner, som Sri Lanka fik mulighed for at fremsætte bemærkninger om i løbet af undersøgelsen, men ikke benyttede sig af. Alligevel gennemgik Kommissionen Sri Lankas bemærkninger omhyggeligt, især dem vedrørende en afgørelse om midlertidig tilbagetrækning. Kommissionens gennemgang, som Sri Lanka blev orienteret om, førte til den konklusion, at ingen af Sri Lankas argumenter afgørende ville ændre undersøgelsens konklusioner.

               (10)

               Kommissionen har forelagt rapporten om undersøgelsens konklusioner for Udvalget for Generelle Præferencer den 17. november 2009, jf. artikel 19, stk. 1, i forordning (EF) nr. 732/2008.

               (11)

               I lyset af ovenstående bør adgangen til den særlige ansporende ordning for bæredygtig udvikling og god regeringsførelse midlertidigt tilbagetrækkes for alle varer med oprindelse i Sri Lanka, indtil det besluttes, at begrundelsen for den midlertidige tilbagetrækning ikke længere er til stede.

               (12)

               Denne forordning bør træde i kraft seks måneder efter vedtagelsen, medmindre Rådet inden da på forslag fra Kommissionen beslutter, at begrundelsen for forordningen ikke længere er til stede —

         VEDTAGET DENNE FORORDNING:
   Artikel 1
   Adgangen til den særlige ansporende ordning for bæredygtig udvikling og god regeringsførelse for varer med oprindelse i Sri Lanka, jf. forordning (EF) nr. 732/2008, trækkes midlertidigt tilbage.
   Artikel 2
   For så vidt angår anvendelsesperioden for forordning (EF) nr. 732/2008, skal Rådet med kvalificeret flertal på forslag fra Kommissionen genindføre adgangen til den særlige ansporende ordning for varer med oprindelse i Sri Lanka, hvis begrundelsen for den midlertidige tilbagetrækning ikke længere er til stede.
   Artikel 3
   Denne forordning bør træde i kraft seks måneder efter vedtagelsen, medmindre Rådet inden da på forslag fra Kommissionen, jf. artikel 19, stk. 5, i forordning (EF) nr. 732/2008, træffer anden afgørelse.
   Artikel 4
   Denne forordning offentliggøres i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 15. februar 2010.

            På Rådets vegne

         Á. GABILONDO

            Formand

      (1)  EUT L 211 af 6.8.2008, s. 1.

      (2)  Kommissionens beslutning 2008/938/EF af 9.12.2008 om listen over begunstigede lande, som opfylder betingelserne for den særlige ansporende ordning for bæredygtig udvikling og god regeringsførelse i henhold til Rådets forordning (EF) nr. 732/2008 om anvendelse af et arrangement med generelle toldpræferencer i perioden fra 1.1.2009 til 31.12.2011 (EUT L 334 af 12.12.2008, s. 90).

      (3)  EUT L 169 af 30.6.2005, s. 1.

      (4)  Kommissionens afgørelse 2008/803/EF af 14.10.2008 om iværksættelse af en undersøgelse vedrørende effektiv gennemførelse af visse menneskerettighedskonventioner i Sri Lanka, jf. artikel 18, stk. 2, i Rådets forordning (EF) nr. 980/2005 (EUT L 277 af 18.10.2008, s. 34).


title: Kommissionens gennemførelsesforordning (EU) nr. 809/2011 af 11. august 2011 om ændring af forordning (EF) nr. 2074/2005 for så vidt angår den dokumentation, der ledsager import af frosne fiskevarer direkte fra et frysefartøj  EØS-relevant tekst

text:
               12.8.2011

               DA

               Den Europæiske Unions Tidende

               L 207/1

         KOMMISSIONENS GENNEMFØRELSESFORORDNING (EU) Nr. 809/2011
   af 11. august 2011
   om ændring af forordning (EF) nr. 2074/2005 for så vidt angår den dokumentation, der ledsager import af frosne fiskevarer direkte fra et frysefartøj
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 853/2004 af 29. april 2004 om særlige hygiejnebestemmelser for animalske fødevarer (1), særlig artikel 9, stk. 2,
   under henvisning til Europa-Parlamentets og Rådets forordning (EF) nr. 854/2004 af 29. april 2004 om særlige bestemmelser for tilrettelæggelsen af den offentlige kontrol af animalske produkter til konsum (2), særlig artikel 16, stk. 2, og
   ud fra følgende betragtninger:

               (1)

               Forordning (EF) nr. 853/2004 indeholder blandt andet bestemmelser om, at fødevarevirksomhedsledere, der importerer animalske fødevarer fra tredjelande, skal sikre, at der kun finder import sted, hvis betingelserne i artikel 14 i forordning (EF) nr. 854/2004 er opfyldt.

               (2)

               I henhold til artikel 14 i forordning (EF) nr. 854/2004 skal alle forsendelser af animalske produkter ved import til Unionen ledsages af et dokument, der opfylder visse krav. Det hedder dog i artikel 15, stk. 3, i forordningen, at når fiskevarer blandt andet importeres direkte fra et fiskefartøj, kan et dokument underskrevet af fartøjsføreren erstatte dette dokument.

               (3)

               Ved Kommissionens forordning (EF) nr. 2074/2005 af 5. december 2005 om gennemførelsesbestemmelser vedrørende visse produkter i henhold til Europa-Parlamentets og Rådets forordning (EF) nr. 853/2004 og vedrørende offentlig kontrol i henhold til Europa-Parlamentets og Rådets forordning (EF) nr. 854/2004 og (EF) nr. 882/2004, om fravigelse fra Europa-Parlamentets og Rådets forordning (EF) nr. 852/2004 og om ændring af forordning (EF) nr. 853/2004 og (EF) nr. 854/2004 (3) er der i bilag VI fastlagt standardsundhedscertifikater, herunder et til brug ved import af fiskevarer.

               (4)

               Medlemsstater og interesseorganisationer har anmodet Kommissionen om, at den fastlægger et standarddokument, der underskrives af fartøjsføreren, for at harmonisere de oplysninger, der kræves, og de procedurer, der anvendes, når frosne fiskevarer importeres til Unionen direkte fra et frysefartøj.

               (5)

               Standarddokumentet, der underskrives af fartøjsføreren, bør specifikt henvise til de relevante bestemmelser i afsnit VIII i bilag III til forordning (EF) nr. 853/2004 vedrørende håndtering af fiskevarer om bord på frysefartøjer. Standarddokumentet bør også passe ind i det elektroniske system for udveksling af sundhedscertifikater og importdokumenter mellem de nationale kompetente myndigheder med ansvar for sundhedsspørgsmål i forbindelse med levende dyr og animalske produkter (Traces).

               (6)

               Der bør derfor fastlægges en harmoniseret standardmodel, der underskrives af fartøjsføreren, når fiskevarer importeres til Unionen direkte fra et frysefartøj. Forordning (EF) nr. 2074/2005 bør ændres i overensstemmelse hermed.

               (7)

               Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed —

         VEDTAGET DENNE FORORDNING:
   Artikel 1
   I forordning (EF) nr. 2074/2005 foretages følgende ændringer:

               1)

               Artikel 6 affattes således:
               "Artikel 6
               Gennemførelsesbestemmelser til forordning (EF) nr. 853/2004 og (EF) nr. 854/2004 om standardsundhedscertifikater og standarddokumenter ved import af visse animalske produkter
               1.   I bilag VI til nærværende forordning fastsættes standardsundhedscertifikaterne og standarddokumenterne ved import af de animalske produkter, der er anført i samme bilag, jf. artikel 6, stk. 1, litra d), i forordning (EF) nr. 853/2004.
               2.   I bilag VI til nærværende forordning fastsættes det standarddokument, der underskrives af fartøjsføreren, og som kan erstatte det dokument, der kræves i henhold til artikel 14 i forordning (EF) nr. 854/2004, når fiskevarer importeres direkte fra et frysefartøj, jf. artikel 15, stk. 3, i samme forordning."

               2)

               Bilag VI ændres som angivet i bilaget til nærværende forordning.

         Artikel 2
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   Den anvendes fra den 1. april 2012.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 11. august 2011.

            På Kommissionens vegne

         José Manuel BARROSO

            Formand

      (1)  EUT L 139 af 30.4.2004, s. 55.

      (2)  EUT L 134 af 30.4.2004, s. 206.

      (3)  EUT L 338 af 22.12.2005, s. 27.

      BILAG
      I bilag VI til forordning (EF) nr. 2074/2005 foretages følgende ændringer:

                  1)

                  Titlen på bilag VI og afsnit I-VI affattes således:
                  »STANDARDSUNDHEDSCERTIFIKATER OG STANDARDDOKUMENTER VED IMPORT AF VISSE ANIMALSKE PRODUKTER TIL KONSUM

                  AFSNIT I

                     KAPITEL I

                     FRØLÅR OG SNEGLE

                  Sundhedscertifikater, jf. artikel 6, stk. 1, litra d), i forordning (EF) nr. 853/2004, til anvendelse ved import af frølår og snegle skal være i overensstemmelse med de standardcertifikater, der er fastlagt i henholdsvis del A og del B i tillæg I til dette bilag.

                     KAPITEL II

                     GELATINE

                  Sundhedscertifikater, jf. artikel 6, stk. 1, litra d), i forordning (EF) nr. 853/2004, til anvendelse ved import af gelatine og råvarer til fremstilling af gelatine skal være i overensstemmelse med de standardcertifikater, der er fastlagt i henholdsvis del A og del B i tillæg II til dette bilag, medmindre andet er fastsat i andre særlige EU-bestemmelser, navnlig om transmissible spongiforme encephalopatier og hormoner.

                     KAPITEL III

                     KOLLAGEN

                  Sundhedscertifikater, jf. artikel 6, stk. 1, litra d), i forordning (EF) nr. 853/2004, til anvendelse ved import af kollagen og råvarer til fremstilling af kollagen skal være i overensstemmelse med de standardcertifikater, der er fastlagt i henholdsvis del A og del B i tillæg III til dette bilag, medmindre andet er fastsat i andre særlige EU-bestemmelser, navnlig om transmissible spongiforme encephalopatier og hormoner.

                     KAPITEL IV

                     FISKEVARER

                  Sundhedscertifikaterne, jf. artikel 6, stk. 1, litra d), i forordning (EF) nr. 853/2004, til anvendelse ved import af fiskevarer skal være i overensstemmelse med det standardcertifikat, der er fastlagt i tillæg IV til dette bilag.

                     KAPITEL V

                     LEVENDE TOSKALLEDE BLØDDYR

                  Sundhedscertifikaterne, jf. artikel 6, stk. 1, litra d), i forordning (EF) nr. 853/2004, til anvendelse ved import af levende toskallede bløddyr skal være i overensstemmelse med det standardcertifikat, der er fastlagt i tillæg V til dette bilag.

                     KAPITEL VI

                     HONNING OG ANDRE BIAVLSPRODUKTER

                  Sundhedscertifikaterne, jf. artikel 6, stk. 1, litra d), i forordning (EF) nr. 853/2004, til anvendelse ved import af honning og andre biavlsprodukter skal være i overensstemmelse med det standardcertifikat, der er fastlagt i tillæg VI til dette bilag.
                  AFSNIT II

                     STANDARDDOKUMENTER, DER SKAL UNDERSKRIVES AF FARTØJSFØREREN

                  Dokumentet, der underskrives af fartøjsføreren, og som kan erstatte det dokument, der kræves i henhold til artikel 14 i forordning (EF) nr. 854/2004, når fiskevarer importeres direkte fra et frysefartøj, jf. artikel 15, stk. 3, i samme forordning, skal være i overensstemmelse med det standarddokument, der er fastlagt i tillæg VII til dette bilag.«

                  2)

                  Følgende indsættes som tillæg VII:

                     »Tillæg VII til bilag VI

                        STANDARDDOKUMENT, DER UNDERSKRIVES AF FARTØJSFØREREN, OG SOM LEDSAGER IMPORT, NÅR FROSNE FISKEVARER IMPORTERES DIREKTE TIL DEN EUROPÆISKE UNION FRA ET FRYSEFARTØJ